کراچۍ: په سيند صوبه کې د بارانونو له امله بېړني حالت اعلان کړی شوي
د پاکستان په سيند صوبه کې د بارانونو له امله د صوبې حکومت بېړني حالت اعلان کړي دي، د موسمیاتو محکمې د ملک په جنوبي برخو کې نن د شورو، او د ملک په برنو علاقو کې سبا د زيات د ورځې پورې د بارانونو امکان څرګند کړی دی.
کراچۍ — په کراچۍ کې د ګل/ دوشنبې په شپه د پېل شوي باران سلسله د نهې/ سه شنبې د شپې پورې روانه وه، خو په کراچۍ کې د موسمياتو د محکمې چارواکي وايي د زيارت د ورځې پورې د باران امکان موجود دي. د ځايي ميډيا د راپورونو ترمخه په کراچۍ کې د بارانونو له امله د بجلۍ د کرنټ څخه څلور تنه هم مړه شوي دي. په کراچۍ ښار کې د بارانونو له امله په ژورو علاقو کې اوبه کورونه ته ننوتي او په سړکونو ډنډ شوي دي. پرون د نهې په ورځ د کراچۍ په ګلستان جوهر علاقه کې يو خټ يا غر ښوېدلی چې له امله څو ګاډي او موټر سايکلې د خاورو او ګټو لاندې راغلي تباه شوي دي. وزيراعلی سيند مرادعلي شاه د کراچۍ مختلفو علاقو ته ورغلی او منلې يې ده چې د زياتو بارانونو له امله د ښار په سړکونو او ځینې علاقو کې اوبه ډنډ شوي او هغه دا هم منلې ده چې په ځینو علاقو کې د اوبو ويستلو انتظام ښه نه دی د هغې دپاره کار کوي. د پاکستان پوځ هم ويلي په کراچۍ کې د بارانونو په مهال د اوبو ويستو او د خلکو مرستې کوي. په کراچۍ کې چارواکي مني چې د بدانتظامي ابادۍ او په ښار کې د خځلو نه لرې کولو او د اوبو په نالو د ابادۍ کولو امله د اوبو وتلو لارې بندې شوي دي. د موسمياتو محکمې د بارانونو له امله په کراچۍ، حېدر اباد، ټهټه او بدين ترڅنګ د بلوچستان په قلات، خضدار او لسبېله کې د سېلابونو راتلو خطره څرګنده کړې وه. محکمې د شورو او زیارت په ورځ په پېښور، چارسده، مردان او هري پورې کې د تېز باران او د خېبرپښتونخوا په برنو علاقو کې د غرونو ښوېدو د خطرې ويلي دي. د موسمیاتو د محکمې په خبر کې اړونده ادارو ته د چمتو کېدو ويل شوي دي. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.